
2-2 AREAKO -OR ALDAPETA- ETA PILAR ENEA ETXEKO PARTZELAKO HIRI ANTOLAMENDUKO PLAN BEREZIAREN ALDAKETA.

2-2 AREAKO BABES OFIZIALEKO ETXEBIZITZEN KOKAPENARI DAGOKIONA

(1. aldaketa)

DOKUMENTUEN AURKIBIDEA
(1) Justifikazio Memoria

(2) Ordenantzak

(3) Planoak

(1) JUSTIFIKAZIO MEMORIA
1.- Hirigintzako aurrekariak

Zarauzko hiri antolamenduaren plan orokorrak (ZHAPO) sortu zuen 2-2 area -OR Aldapeta-. ZHAPOk honako hirigintzako helburu nagusiak ezarri zituen eremu horretarako:
· Babes publikoko etxebizitzak eraikitzea

· Igogailu-funikularra eraikitzea. Horrek oinezkoak eremu horretan ibiltzea eta bertara heltzea erraztuko zuen, eta Vista Alegre auzoaren irisgarritasuna ere asko hobetuko zuen.

· Zuzkidura eta ekipamendu publikoko erabilerara zuzendutako lokalak eskuratzea.

Udalak Zarautz Lur SA udal sozietate publikoari eman zion area gauzatzeko ardura. Hortaz, sozietate horrek plan orokorraren garapenerako hiri antolamenduko plan berezia sustatu zuen. 


Espedientea izapidetu ondoren Udalbatzarrak, 2009ko ekainaren 24an egindako osoko bilkuran, behin betiko onartu zuen Zarautz Lur SA sozietateak bultzatu zuen 2-2 arearako -OR Aldapeta- eta Pilar Enea etxeko partzelarako (2-3 area) hiri antolamenduko plan berezia. Akordioa eta ordenantzak 2009ko abuztuaren 14ko Gipuzkoa Aldizkari Ofizialean argitara eman ziren.


Plan berezia onartu eta gero, 2-2 area urbanizatzeko proiektua eta area horren partzela eraikigarri bakarra eraikitzeko proiektuak sustatu ziren; Zarautz Lur SA sozietateak Xabier Uranga + Miguel eta Merino arkitektoak EDB enpresari esleitu zizkion proiektu biak.  

Bestalde, sozietateak berak areako birpartzelazio proiektua idatzi zuen eta Zarauzko Udalak xehetasun-azterketa bat izapidetu zuen. 

Hau da area horretarako idatzi diren hirigintzako tresnen eta proiektuen egungo egoera administratiboa:

a.- Xehetasun Azterketa. Zarauzko Udalak sustatu zuen partzelen lerrokadurak aldatzeko urbanizazio eta eraikuntza proiektuak egin ahala hartutako honako erabakietara egokitzeko:
· Hasiera batean aurreikusi zen funikularraren ordez, bi igogailu instalatzea (aukera egokiagoa kontsideratu zen).
· Aparkalekurako sarbidearen soluzioa hobetzea (plan berezian proposatutako sarrerak eragozpen handiak zituen gutxieneko altuera librea lortzeko). 

Udalaren Tokiko Gobernu Batzarrak, 2014ko ekainaren 20an egindako bileran, behin betiko onetsi zuen xehetasun azterketa hori.

b.- Birpartzelazio proiektua. Zarautz Lur SA sozietateak sustatu zuen. Udalaren Tokiko Gobernu Batzarrak, 2011ko otsailaren 24an egindako bileran, behin betiko onetsi zuen. 

2014an Zarautz Lur SA sozietateak birpartzelazio proiektuaren aldaketa sustatu zuen Udalak onartu zuen xehetasun azterketari egokitzeko. Udalaren Tokiko Gobernu Batzarrak, 2014ko urriaren 3an egindako bileran, hasierako onespena eman zion. Espedientea jendaurrean egongo da azaroaren 7a arte.

c.- Urbanizazio proiektua. Zarautz Lur SA sozietateak sustatu zuen. Udalaren Tokiko Gobernu Batzarrak, 2014ko maiatzaren 9an egindako bileran, hasierako onespena eman zion. Behin betiko onespena eman gabe dago oraindik.

d.- Eraikuntza proiektua. Zarautz Lur SA sozietateak sustatu zuen Aldapetako partzela eraikigarri bakarra eraikitzeko proiektua. Oinarrizko eta gauzatze-proiektuak idatzita daude, baina Udalak ez ditu oraindik formalki onartu eta ez dio obra-lizentzia eman Zarautz Lur sozietateari. 
2.- Egungo hirigintza antolamendua eta Plan Berezia aldatzeko proposamenaren xedea eta justifikazioa. 

Esan den bezala, Zarautz Lur SA sozietateak sustatu zuen Aldapetako partzela eraikigarri bakarra eraikitzeko proiektua. Eraikuntza proiektua idatzi ahala sozietatearen administrazio kontseilua hainbat erabaki hartzen joan behar izan zen proiektuari azken definizioa eman arte. Erabaki horien artean, 2010eko urriaren 15ean egindako bileran, aho batez hartu zena, azpimarratu behar dugu:

“...Solicitar al equipo redactor sustituir las 12 VPO del portal 1 al portal 2...”. 

Oinarrizko eta gauzatze-proiektuak irizpide hori bete zuten. Horren ondorioz, erregimen orokorreko babes ofizialeko etxebizitzak eraikinaren 2. ezkaratzean aurreikusi dira, hau da, eraikinaren atzeko aldean, ipar-mendebaldekoan.

Baina plan berezian etxebizitza horiek eraikinaren aurreko aldean kokatzea aurreikusi egin zen, hego-ekialdean. Beraz, plan berezia eta eraikuntza-proiektuaren arteko bateragarritasunari buruzko zalantzak sortu ziren. 


2014ko urriaren 24an egindako 0844/2014 txostenean, Hirigintza eta Ingurumeneko udal zerbitzuko arduradunak honako konklusioetara iritsi zen:
“Eraikuntza-proiektuan aurreikusi den etxebizitzen kokapena ez dator bat Plan Berezian proposatu zenarekin.  
Partzela eraikigarri bakarra izanik, ezohikoa da plan berezi batek horrenbeste xehetasun ematea etxebizitza mota bakoitzeko kokapena finkatzeko. Zehaztapen horiek egokiagoak dira eraikuntza-proiektu batean; ez da normala plan berezi batek horrenbeste lotu nahi izatea geroko eraikuntza-proiektua.

Baina kontua da, plan berezian horrela jasota dagoela eta egoera horrek lege-arazoak eragin ditzakeela. Eraikuntza proiektuak errespetatu beharra dauka plan bereziaren ordenantzak hierarkizazio arauak direla eta. 
Ondorioz, esan beharra daukagu Zarautz Lur SA sozietate publikoak sustatu duen eraikuntza-proiektuak ez duela betetzen sozietateak berak sustatu zuen 2-2 areako -OR Aldapeta- hiri antolamenduko plan berezia, erregimen orokorreko babes ofizialeko etxebizitzen kokapenari dagokienez.” 

Egoera ikusita, konponbiderako bi aukera eman ziren: 
· Bata, eraikuntza-proiektua plan bereziari egokitzea
· Eta bestea, plan berezia aldatzea eraikuntza-proiektuari (idatzi denari edo idatzi daitekeen beste bati) bidea emateko.

2014ko urriaren 28an egindako bileran Udalerri Ereduaren eta Lurralde Antolaketaren udal informazio-batzordeak gaia eta aurrekariak aztertu eta eztabaidatu zituen eta plan berezia aldatzea aukeratu zuen.  

Plan berezia aldatzeak suposatuko Udalak berea egitea eta nolabait berrestea Zarautz Lur sozietateak  2010eko urrian hartu zuen erabakia. Interes publikoaren ikuspegitik ez dago zertan erregimen orokorreko babes ofizialeko etxebizitzak nahitaez, eraikinaren hego ekialdean kokatu behar. Aitzitik, partzela eraikigarri bakarra izanik, ez da komenigarria plan berezi batek horrenbeste xehetasun ematea etxebizitza mota bakoitzeko kokapena finkatzeko; zehaztapen horiek egokiagoak dira eraikuntza-proiektuan lantzea.

Udalak eskatuta, Hirigintza eta Ingurumeneko udal zerbitzuak idatzi du plan berezia aldatzeko dokumentua.

Aldaketa oso xumea da. Babes ofizialeko etxebizitzen kokapen zehatzari buruzko aipamenak kentzea da bere xedea. Ondorioz, balio arauemailea duten honako zehaztapenak eragingo ditu bakarrik: 
· 10. eta 11. antolamendu-planoak. OR-02/03 -zonifikazioa eta erabilera xehatuak-. Bi plano horiekin bakarra osatuko da.
· Ordenantzak. 15. -zonifikazioa- eta 27. -partzela eraikigarrietan baimendutako erabilerak- artikuluak aldatuko dira. 

Azkenik, kontuan izan da 2014ko ekainaren 20an onartu zen xehetasun azterketa. Plan bereziak xehetasun-azterketa horretan biltzen diren zehaztapenak jaso eta indarrean mantenduko ditu. Hortaz, segurtasun juridikoa dela eta, hori azalduko duen xedapen gehigarria erantsiko zaio espresuki plan bereziaren ordenantzei. Halaber, OR-02/03 plano berriak xehetasun-azterketaren lerrokadura eta sestrak jasoko ditu.

Beraz, Aldapetako antolamendua ez da aldatuko. Babes Ofizialeko Etxebizitzen kokapenari buruzko aipamenak izango dira aldatuko edo kenduko direnak.

Proposamen horrek ez du plan bereziaren egitura aldatzen eta ez ditu oztopatzen haren helburuak.
3.- Plan Berezia aldatzeko dokumentuaren agiriak

Proposamenaren xedea kontuan hartuta Plan Bereziaren aldaketak ondorengo agiriak izango ditu:

· Plana aldatzearen egokitasuna eta egokiera adierazteko justifikazio memoria

· Ordenantzak (indarrean daudenak eta aldaketa-proposamenekoak). 
· 15. artikulua -zonifikazioa- 

· 27. artikulua -partzela eraikigarrietan baimendutako erabilerak-

· Xedapen gehigarria
· Antolamendu planoak (indarrean daudenak eta aldaketa-proposamenekoak)
· OR-02/03 planoa -zonifikazioa eta erabilera xehatuak-

